Suomen eläinsuojelulakia on päätynyt uudistamaan Sipilän hallitus. Uudesta laista on tulossa erittäin heikko, ja se on voimassa pahimmassa tapauksessa kauan.

Kuvat eläinten oloista turkistarhoilla ovat vuosien varrella herättäneet kauhistusta. Esimerkiksi viime vuonna Oikeutta eläimille -yhdistyksen julkaisemat kuvat jättimäisiksi jalostetuista, sairaalloisista naaleista nousivat uutiseksi ympäri maailmaa. Jo tätä ennen vuonna 2013 päätettiin, että turkiseläinten oloja säätelevää asetusta tuli parantaa kiireisesti. Turkisala ei kuitenkaan suostunut mihinkään parannuksiin, ja asetusta valmistellut työryhmä lakkautettiin. Nykyisille hallituspuolueille turkiseläinten nahoista saatavat rahalliset voitot ovat tärkempiä kuin eläinten hyvinvointi, eikä edistystä ole tapahtunut.

Video paljastaa minkkien surkeat olot

Minkkien tarhaaminen ahtaissa, verkkopohjaisissa häkeissä on kielletty useassa Euroopan maassa: Isossa-Britanniassa, Saksassa, Tsekin tasavallassa, Itävallassa, Hollannissa, Belgiassa, Luxemburgissa, Bosnia-Herzegovinassa, Espanjassa, Kroatiassa, Makedoniassa, Kroatiassa ja Sloveniassa. Merkittäviä tuottajamaita ovat enää Suomi, Tanska, Puola, Kreikka ja Kiina. Näistä Puolassa on käsittelyssä uusi eläinsuojelulaki, jossa turkistarhaus tulisi kielletyksi. Tanska on kieltänyt kettutarhauksen.

Kun suurimmissa tuottajamaissa ei olla halukkaita parantamaan eläinten oloja, on vastuu siirtynyt kuluttajille ja yrityksille. Viime vuosina useat merkittävät muotialan liikkeet ovat irtisanoutuneet turkisten käytöstä, esimerkiksi Gucci, Giorgio Armani, Lacoste, Michael Kors, Versace, Donna Karan ja Burberry. Yhteensä furfreeretailer.com-sivusto listaa yli 900 yritystä, jotka ovat sitoutuneet olemaan käyttämättä aitoja turkiksia.

Vastuuta ovat kantaneet myös kaupungit. Esimerkiksi San Francisco ja Los Angeles ovat kieltäneet aitojen turkisten myynnin alueellaan.